KIRJALLINEN KYSYMYS E-3736/00

esittäjä(t): Christopher Huhne (ELDR) komissiolle

(30. marraskuuta 2000)

Aihe: Julkisten palvelujen kilpailuttaminen

Voiko komissio kertoa, onko tällä hetkellä olemassa tai onko esitetty vaatimuksia, joiden mukaisesti viranomaisten olisi järjestettävä metropalveluja koskeva tarjouskilpailu?

Frederik Bolkesteinin komission puolesta antama vastaus

(18. tammikuuta 2001)

Jos viranomainen toimii julkisen metroverkon liikennöitsijänä ja haluaa tehdä liikennöintitoimintaa koskevia sopimuksia, viranomaisen on noudatettava 14 päivänä kesäkuuta 1993 annetun neuvoston direktiivin 93/38/ETY(1) (yleishyödyllisiä laitoksia koskeva direktiivi) säännöksiä, joilla koordinoidaan vesi- ja energiahuollon, liikenteen ja teletoiminnan alan toimijoiden hankintamenettelyjä. Useimmissa tapauksissa tämä tarkoittaa sitä, että on järjestettävä tarjouskilpailu.

Jos arvoisa parlamentin jäsen kuitenkin tarkoittaa sopimusta metron liikennöinnistä, jonka viranomainen antaa vuokralle, tilanne on hieman erilainen. Kyseisessä tapauksessa sopimuksen myöntäminen kuuluu yleishyödyllisiä laitoksia koskevan direktiivin soveltamisalaan, jos viranomainen on myös liikenneverkon operaattori. Jos viranomainen ei harjoita liikennöintiä, sopimuksen myöntäminen kuuluu julkisia palveluhankintoja koskevien sopimusten tekomenettelyjen yhteensovittamisesta 18 päivänä kesäkuuta 1992 annetun neuvoston direktiivin 92/50/ETY(2) (palveludirektiivi) soveltamisalaan. Molemmissa tapauksissa palvelu on muu kuin ensisijainen palvelu (eli se on mainittu palveludirektiivin liitteessä I B ja yleishyödyllisiä laitoksia koskevan direktiivin liitteessä XVI B). Näiden direktiivien mukaan tämän tyyppisiä palveluja koskeviin sopimuksiin ei sovelleta ilmoittamista tai useimpia muita tiukkoja menettelyä koskevia vaatimuksia, joiden avulla on tarkoitus varmistaa tarjousten kilpailuttaminen. Tämän tyyppisten palvelujen osalta palveluja ja yleishyödyllisiä laitoksia koskevissa direktiiveissä edellytetään ainoastaan, että tekniset määräykset eivät saa olla syrjiviä ja että on julkaistava sopimuksen myöntämistä koskeva ilmoitus, josta ilmenee tarjouskilpailun tulos.

Komissio on äskettäin hyväksynyt ehdotuksen asetukseksi rautateiden, maanteiden ja sisävesien henkilöliikenteeseen liittyviä julkisen palvelun vaatimuksia ja julkisia palveluhankintoja koskevien sopimusten tekemistä koskevista jäsenvaltioiden toimista(3).

Ehdotus koskee viranomaisten päätöksiä maksaa rahallista korvausta julkisten liikennepalvelujen harjoittamisesta tai myöntää liikennöitsijöille yksinoikeuksia.

Yleissääntö on, että nämä päätökset olisi tehtävä kilpailun perusteella myönnettävien sopimusten muodossa. Tähän on kuitenkin joitakin poikkeuksia, joista kaksi liittyy erityisesti metroliikenteen ja kevyen raideliikenteen palveluihin. Toimivaltaiset viranomaiset voisivat myöntää näitä palveluja koskevia sopimuksia ilman kilpailua, jos kansallisia tai kansainvälisiä raideliikenteen turvallisuusstandardeja ei muutoin voitaisi noudattaa tai jos muut järjestelyt aiheuttaisivat lisäkustannuksia liikennöitsijän ja infrastruktuurin hallinnoijan välisen koordinoinnin ylläpitämisessä, ja kustannuksia ei voitaisi tasapainottaa lisääntyvillä hyödyillä.

Toimivaltaisten viranomaisten, jotka päättävät olla järjestämättä kilpailua, olisi tehtävä päätöksestä sekä sen perusteina olevista seikoista ja tutkimuksista julkisia vähintään vuotta aikaisemmin.

Komission ehdotus on annettu parlamentille ja neuvostolle. Siihen sovelletaan yhteispäätösmenettelyä.

(1) EYVL L 199, 9.8.1993.

(2) EYVL L 209, 24.7.1992.

(3) KOM(2000) 7 lopullinen.